Diari Oficial de la Generalitat Valenciana


Sumari del DOGV 9736, del 30-11-2023 (2023/12480)

RESOLUCIÓ de 27 de novembre de 2023, de la Conselleria d'Educació, Universitats i Ocupació, per la qual s'aprova l'ampliació del programa experimental d'innovació educativa «Alimentació saludable i sostenible» per al curs escolar 2023-2024.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9736

Data del DOGV
:   30-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12566


Data del document
:   27-11-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * centre d'ensenyament

RESOLUCIÓ de 27 de novembre de 2023, de la Conselleria d'Educació, Universitats i Ocupació, per la qual s'aprova l'ampliació del programa experimental d'innovació educativa «Alimentació saludable i sostenible» per al curs escolar 2023-2024. [2023/12739]  
La Constitució espanyola reconeix en l'article 27 el dret a l'educació i, així mateix, prescriu que l'ensenyament bàsic siga obligatori i gratuït. Aquest mandat commina les administracions públiques no sols a garantir el servei públic a l'alumnat, sinó també a eliminar els obstacles de qualsevol naturalesa que impedisquen o dificulten l'exercici del dret a l'educació.  
L'article 53.1 de l'Estatut d'Autonomia de la Comunitat Valenciana disposa que «És de competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució espanyola i les lleis orgàniques que, d'acord amb l'apartat 1 de l'article 81 d'aquella, el desenvolupen, de les facultats que atribueix a l'Estat el número 30 de l'apartat 1 de l'article 149 de la Constitució espanyola, i de l'alta inspecció necessària per al seu compliment i garantia.»  
La Llei orgànica 2/2006, de 3 de maig, d'educació (LOE), modificada per la Llei orgànica 3/2020, de 29 de desembre, recull l'autonomia pedagògica, organitzativa i de gestió econòmica dels centres, i indica expressament la necessitat d'elaborar un projecte educatiu dins del qual es promoga una col·laboració important per a fomentar la convivència i facilitar el compliment de l'escolaritat.  
La LOE estableix que les administracions educatives fomentaran i potenciaran l'autonomia dels centres, avaluaran els seus resultats i aplicaran els plans d'actuació oportuns. Així mateix, l'esmentada llei considera en el seu article 120.4 que «Els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència o ampliació del calendari escolar o de l'horari lectiu d'àmbits, àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, supose discriminació de cap mena, ni s'imposen aportacions a les famílies ni exigències per a les administracions educatives.»  
El Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, en el seu article 60, sobre els projectes d'innovació pedagògica i curricular, estableix en el seu apartat 1: «Els centres podran desenvolupar projectes d'innovació pedagògica i curricular d'acord amb el seu projecte educatiu de centre i amb el seu pla d'actuació per a la millora, amb la finalitat de millorar la qualitat del servei i, en particular, els resultats educatius»; i en el seu apartat 4 s'estableix que «En el desenvolupament del currículum els centres podran implantar estratègies didàctiques pròpies que requerisquen una organització horària de les matèries diferents de l'establida amb caràcter general amb l'objectiu fonamental de millorar la formació integral de l'alumnat i els resultats acadèmics que requeriran l'autorització de l'Administració educativa.»  
El foment d'una alimentació saludable i sostenible a la Comunitat Valenciana té el seu fonament en el Decret 84/2018, de 15 de juny, del Consell, de foment d'una alimentació saludable i sostenible en centres de la Generalitat.  
Al seu torn, l'article 22.1 de la Llei 7/2021, de 20 de maig, de canvi climàtic i transició energètica, fa al·lusió explícita a l'alimentació i al canvi climàtic assenyalant que «Les administracions públiques fomentaran la millora del coneixement sobre els efectes del canvi climàtic en la seguretat i la dieta alimentàries, així com el disseny de les accions encaminades a mitigar i adaptar-se a aquests.»  
  
Resulta d'aplicació l'Ordre de 18 de maig de 1995, de la Conselleria d'Educació i Ciència, per la qual es deleguen en els directors dels centres docents no universitaris de titularitat de la Generalitat Valenciana determinades facultats ordinàries en matèria de contractació, s'aproven les normes que regulen la gestió econòmica d'aquests centres en el seu annex I i s'estableix la classificació de les despeses que podran efectuar els centres docents en l'annex III, detallant-se en l'apartat segon «Subministraments» el concepte 2.5 «Productes d'alimentació», que pertanyen a les despeses de funcionament que formen part de la gestió dels centres educatius no universitaris.  
En aquest marc, es pretén ampliar el programa d'innovació educativa «Alimentació saludable i sostenible» dirigit a educar i millorar els hàbits alimentaris de l'alumnat dins dels patrons de la dieta mediterrània, associada a productes de proximitat i de temporada, i respectuosa amb el medi ambient i els cicles naturals. Així mateix, la iniciativa es dirigeix a formar en matèria de reducció del desaprofitament d'aliments i la reducció dels residus i de la petjada ecològica. En l'annex I es desenvolupen les característiques del programa d'innovació educativa «Alimentació saludable i sostenible».  
L'atenció a l'alumnat vulnerable representa un dels factors de qualitat dels sistemes educatius. La millora de l'atenció d'aquest alumnat a través d'activitats relacionades amb una dieta sana, sostenible i respectuosa amb l'entorn, combinada amb la formació a les famílies d'aquests alumnes, permet millorar l'absentisme i, en general, suposa una millora educativa en els centres on s'implanta el programa. Els centres de titularitat de la Generalitat enumerats en l'annex III de la present resolució s'han triat tenint en compte la idiosincràsia de l'alumnat matriculat, la pertinença al programa «PROA+» i la disponibilitat del centre a oferir aquest programa experimental d'alimentació saludable i sostenible.  
  
D'altra banda, el Decret 136/2023, de 10 d'agost, del Consell, pel qual s'aprova el Reglament orgànic i funcional de la Conselleria d'Educació, Universitats i Ocupació, atribueix en el seu article 11 a la Direcció General d'Innovació i Inclusió Educativa, entre altres, les competències en matèria d'innovació i inclusió educatives i l'avaluació general del sistema educatiu quant als ensenyaments no universitaris, així com l'anàlisi dels seus resultats.  
D'acord amb el que anteriorment s'ha exposat, vista la proposta de la directora general d'Innovació i Inclusió Educativa, fent ús de les facultats conferides per l'article 28.e de la Llei 5/1983, de 30 de desembre, del Consell, i l'article 4 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Aprovació, àmbit i calendari  
Aprovar l'ampliació del programa «Alimentació saludable i sostenible», que es defineix com un programa experimental d'innovació educativa per a millorar els hàbits alimentaris i respecte de l'entorn, de l'alumnat dels centres d'educació d'infantil i primària de titularitat de la Generalitat Valenciana, que formen part del programa «PROA+», en els quals es desenvoluparà aquesta iniciativa.  
Aquest programa inclourà tant activitats de foment i sensibilització d'una alimentació saludable i sostenible, com activitats en les quals s'oferisquen aliments saludables com a exemple d'aquest tipus de dieta.  
  
El programa es desenvoluparà durant el curs 2023-2024.  
  
Segon. Objectius  
L'objectiu d'aquest programa és introduir hàbits alimentaris saludables i sostenibles en la vida de l'alumnat dels centres participants, així com fomentar la inclusió educativa de l'alumnat més vulnerable.  
  
A més, de manera col·lateral, es pretén sensibilitzar la comunitat educativa sobre la importància de transitar cap a una dieta saludable i respectuosa amb el medi ambient per a impulsar sistemes alimentaris que ens garantisquen un futur sostenible que cuide de la salut de les persones i del planeta.  
Els centres participants en aquest programa d'innovació hauran d'incloure aquesta activitat com a aplicació de les activitats palanca del programa «PROA+» contra l'absentisme escolar.  
  
Tercer. Dotació pressupostària i import de les assignacions  
El crèdit per al finançament de les assignacions econòmiques per a l'ampliació del programa «Alimentació saludable i sostenible» en el curs 2023-2024 serà de tres-cents huitanta-dos mil cinc-cents euros (382.500,00 €), amb càrrec a l'aplicació pressupostària 55.51.68.651.40, capítol II del programa Avaluació, Innovació i Qualitat Educativa, de la Llei de pressupostos de la Generalitat per a l'exercici 2023.  
  
Cadascun dels centres participants en aquesta ampliació del programa disposarà d'una assignació per import de set mil cinc-cents euros (7.500,00 €), que s'incorporarà als seus comptes respectius, sent els centres els responsables de la correcta aplicació a la seua finalitat. El concepte serà «despeses de funcionament».  
  
Quart. Requisits i obligacions de l'alumnat  
L'alumnat participant haurà d'estar matriculat en el centre educatiu en el qual es desenvolupa el programa d'innovació.  
Aquest requisit haurà de mantindre's al llarg de tot el curs i, en tot cas, durant el temps en què es desenvolupe el programa d'innovació.  
  
L'alumnat participant haurà de comunicar, si és el cas, la seua renúncia a la participació en el programa.  
  
Cinqué. Obligacions i compromisos  
Els centres participants es comprometen a:  
a) Realitzar l'activitat d'innovació educativa en els termes especificats en l'annex I.  
b) Oferir, dins d'aquest programa, una alimentació saludable i sostenible en els termes especificats en l'annex II de la present resolució, com a exemple d'una alimentació saludable i sostenible.  
c) Desenvolupar les mesures pertinents per a reduir l'absentisme de l'alumnat, en col·laboració amb els respectius serveis socials dels municipis.  
d) Presentar un breu informe de la consecució dels indicadors d'assoliment proporcionats per aquesta conselleria, inclosos els referits a la qualitat i al compliment dels criteris alimentaris.  
La Conselleria d'Educació, Universitats i Ocupació es compromet a:  
a) Dotar dels fons assignats als centres que consten en l'annex III d'aquesta resolució.  
b) Vigilar i vetlar pel compliment dels objectius del programa d'innovació i, especialment, per la qualitat nutricional.  
Les empreses contractades per a proveir els centres participants dels aliments saludables que se serviran en aquesta activitat hauran de disposar de la documentació que acredite el compliment dels estàndards de qualitat alimentària, mediambiental i social exigibles.  
Aquesta acreditació podrà ser sol·licitada en qualsevol moment per l'Administració, devent l'empresa contractada aportar dades exactes sobre quantia, pes, import o volum del producte ecològic, fresc o de temporada, etcètera, subministrat en un període determinat. Igualment, es podrà requerir aquesta acreditació mitjançant factures, albarans o certificats sobre la compra i disposició d'aquests productes.  
  
Sisé. Organització  
El programa haurà de comptar amb una persona coordinadora en el centre, que tindrà com a funcions fonamentals:  
a) Coordinar els recursos i la logística de l'obertura del centre per a aquest fi en l'horari general del centre.  
b) Comprovar i fer complir les mesures sanitàries i higièniques que siguen aplicables.  
c) Coordinar les diferents activitats de foment i sensibilització incloses en el programa.  
d) Solucionar qualsevol incidència que puga sorgir durant el temps dedicat al programa experimental d'alimentació saludable i sostenible.  
  
e) Realitzar un seguiment de l'alimentació que s'ofereix dins de l'activitat d'innovació i garantir que s'està complint amb els criteris d'alimentació saludable i sostenible de l'annex II.  
En aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, el Servei de Registre i Acreditació Docent podrà reconéixer fins a un màxim de 60 hores de formació a les persones coordinadores del programa per la participació en projectes d'innovació durant el curs acadèmic 2023-2024, d'acord amb el certificat que s'emetrà a aquest efecte.  
El Consell Escolar de cada centre podrà supervisar els productes utilitzats per a l'elaboració del menjar saludable quant a la qualitat i varietat dels aliments, comprovant que siguen adequats per a una alimentació sana i equilibrada de l'alumnat i que es compleixen els requisits establits en la normativa vigent en matèria de nutrició i les característiques enumerades en l'annex II.  
  
Seté. Licitació  
El Consell Escolar de cada centre serà l'encarregat d'aprovar la proposta de contractació de les empreses que proveiran el centre del menjar i serveis complementaris per a dur a terme l'activitat d'innovació, d'acord amb el que estableix l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995), per la qual es regula i s'exerceix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
  
  
Huité. Justificació  
Els centres docents hauran de justificar la dotació segons el que es disposa en l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995), per la qual es regula i s'exerceix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
El termini de justificació finalitzarà el 30 de juny de 2024.  
  
Nové. Renúncia a la participació en el programa  
Els centres que no desitgen participar en aquest programa experimental hauran de fer-ho constar per escrit, enviant la seua renúncia a l'adreça de correu electrònic yzpzmcgnjevrqonykkzh@pvt.ef en el termini màxim de cinc dies hàbils a partir de l'endemà de la publicació en el DOGV de la present resolució. Transcorregut el termini de renúncia, el romanent podrà repartir-se, si és el cas, entre la resta dels centres participants per igual.  
  
Desé. Incompliment dels compromisos del programa  
Els centres participants es comprometen a dur a terme el desenvolupament del programa seguint les instruccions d'aquesta resolució. En els supòsits d'incompliment total o parcial de l'activitat objecte del programa i de l'obligació de justificació o la justificació insuficient de la totalitat de la dotació, es procedirà al reintegrament de les quantitats no disposades o no justificades.  
  
Onzé. Inspecció d'Educació Educativa  
La Inspecció d'Educació supervisarà, en l'àmbit de les seues competències, el correcte funcionament del programa i emetrà els informes corresponents que remetrà a la direcció general responsable del programa.  
  
Dotzé. Vigència  
Aquesta resolució produirà efectes des de l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la seua publicació, d'acord amb el que estableix l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant l'òrgan que la dicta, en el termini d'un mes comptat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades puguen presentar qualsevol altre recurs que consideren pertinent.  
  
València, 27 de novembre de 2023.- El conseller d'Educació, Universitats i Ocupació: José Antonio Rovira Jover.  
  
  
  
  
  
ANNEX I  
Característiques de l'activitat del programa experimental d'innovació «Alimentació saludable i sostenible»  
  
1. Finalitat de l'activitat  
Introduir hàbits alimentaris saludables i sostenibles en tot l'alumnat, a més de millorar l'assistència regular dels alumnes de famílies més necessitades i així reduir els percentatges d'alumnat en risc d'absentisme.  
Es pretén, de manera general, sensibilitzar la comunitat educativa en la importància de transitar cap a una dieta saludable i respectuosa amb l'entorn, que permeta impulsar sistemes alimentaris que garantisquen un desenvolupament sostenible i respectuós amb la salut de les persones i del planeta.  
  
2. Característiques de l'activitat d'innovació.  
L'activitat d'innovació consistirà en la formació de l'alumnat en nutrició, dieta saludable i sostenible, així com del consum respectuós amb l'entorn. A més, dins d'aquesta activitat de foment i sensibilització d'alimentació saludable i sostenible, se'ls facilitarà l'alimentació específica que figura al punt 1.A) de l'annex II, com a exemple d'aquest tipus de dieta.  
Aquesta activitat es desenvoluparà durant la primera meitat de la jornada escolar amb un mínim de trenta minuts d'activitat lectiva.  
  
3. Objectius mínims  
a) Conscienciar dels hàbits de consum saludables i responsables amb l'entorn.  
b) Previndre actituds absentistes i conscienciar sobre el seu impacte.  
c) Implicar les famílies en el seguiment de la formació dels seus fills/filles.  
d) Realitzar una ràpida detecció de l'absentisme escolar en el període d'escolarització obligatòria a fi de previndre possibles situacions d'abandó i de fracàs escolar.  
e) Realitzar el seguiment de l'alumnat amb el risc d'absentisme degut a la seua problemàtica personal, familiar i/o social, especialment en famílies perceptores de prestació econòmica de renda mínima d'inserció.  
f) Establir procediments de col·laboració i coordinació interinstitucional en les actuacions per a detectar, previndre o intervindre en l'absentisme escolar, a través del pla d'actuació anual.  
  
4. Objectiu òptim  
Aconseguir hàbits alimentaris saludables i sostenibles en la comunitat educativa i establir un procediment comú de seguiment de l'absentisme escolar, que permeta el seguiment de la seua incidència de manera diacrònica.   
  
5. Objectius «PROA+»  
Els centres hauran d'aconseguir els següents objectius relacionats amb el programa «PROA+»:  
a) Incrementar l'alumnat que promociona a etapes posteriors.  
b) Reduir l'abandó escolar.  
c) Incrementar els resultats escolars cognitius i socioemocionals.  
  
d) Reduir el número d'alumnat que repeteix curs.  
e) Reduir el número d'alumnat que presenta dificultats per a l'aprenentatge.  
f) Reduir l'absentisme escolar millorant el procés d'aprenentatge.  
  
g) Aconseguir i mantindre un bon clima inclusiu en el centre educatiu.  
  
6. Línies estratègiques «PROA+»  
Les actuacions dels centres s'inclouran dins de les següents línies estratègiques del programa «PROA+»:  
a) Actuacions per a aconseguir i assegurar condicions d'educabilitat.  
b) Actuacions per a fer costat a l'alumnat amb dificultats per a l'aprenentatge.  
c) Actuacions per a desenvolupar les actituds positives en el centre.  
d) Actuacions i compromisos de gestió de centre, entorn i de millora de la qualitat i estabilitat dels equips docents.  
  
7. Responsables  
Serà responsable del compliment de l'activitat l'equip directiu de cada centre i la persona coordinadora de l'activitat.  
  
8. Professorat i altres membres de la comunitat educativa  
Per al desenvolupament de l'activitat, es procurarà la col·laboració dels tutors/tutores i professorat de cada grup, del personal d'orientació educativa, dels serveis socials municipals, així com d'altres entitats socials.  
  
9. Formació  
Amb aquesta activitat es tractarà de cobrir les necessitats de formació en matèria de nutrició, dieta saludable i consum respectuós amb l'entorn.  
  
10. Alumnat implicat  
Participarà en l'activitat tot l'alumnat del centre, havent de procurar especialment la participació de l'alumnat amb el risc d'abandó escolar o alumnat absentista.  
  
11. Àrees o àmbits en els quals s'aplica  
L'activitat s'haurà d'abordar de manera transversal, treballant estratègies, rutines i habilitats encaminades a consolidar competències per a l'aprenentatge. Es podrà aplicar en horari lectiu a través d'un projecte interdisciplinari.  
  
12. Metodologia  
Haurà d'utilitzar-se una metodologia activa, participativa i col·laborativa, basada en l'aprenentatge per projectes que promoga la socialització i la inclusió.  
  
13. Recursos  
Els recursos dels centres per a l'execució del programa consistiran en la dotació econòmica assignada per aquesta resolució.  
  
14. Absentisme  
En l'execució d'aquest programa s'aplicarà el protocol establit en la Resolució de 29 de setembre de 2021, de la directora general d'Inclusió Educativa, per la qual s'estableix el protocol d'actuació davant situacions d'absentisme escolar en els centres sostinguts amb fons públics de la Comunitat Valenciana que imparteixen ensenyaments obligatoris i Formació Professional Bàsica.  
  
15. Calendari.  
L'activitat es desenvoluparà durant el curs 2023-2024.  
  
  
  
ANNEX II  
Característiques del menjar saludable i sostenibilitat i respecte amb l'entorn  
  
1. Composició i distribució dels grups d'aliments:  
A) Els aliments que es donaran a l'alumnat participant inclouran:  
a) Fruita fresca de temporada i/o  
b) Pa integral, cereals o els seus derivats, preferentment integrals i sense sucres ni edulcorants artificials afegits i/o  
c) Llet o productes lactis o begudes vegetals i els seus derivats, sense sucres ni edulcorants artificials afegits.  
B) Especificacions:  
a) Es podran complementar amb altres grups d'aliments saludables propis de la dieta mediterrània com són les verdures i hortalisses, oli d'oliva verge extra, formatge fresc, ous, llegums o peix, en xicotetes quantitats.  
b) La planificació del menú haurà de tindre en compte la planificació del menú escolar i complementar-la quant a la freqüència de consum d'aliments. Amb especial atenció en productes d'origen animal com lactis, ous i derivats de la carn com els embotits. No hauran de sobrepassar-se les dosis recomanades.  
c) Haurà de ser equilibrada i variada.  
d) Oli: s'utilitzarà oli d'oliva verge extra en cru. Per a cuinar s'emprarà preferentment oli d'oliva verge extra o oli d'oliva verge.  
  
e) Sal: es moderarà, en tot cas, el seu consum, recomanant-se l'ús de sal iodada.  
f) Els aliments que es proporcionen en qualsevol classe de menús garantiran la igualtat en la diversitat alimentària, siga per raons mèdiques, religioses o culturals, i oferiran alternatives per a la seua adequada adaptació alimentària i nutricional a les diferents circumstàncies presentades.  
C) Característiques dels aliments:  
El menjar oferit respectarà el mínim següent d'aliments ecològics, frescos, de proximitat i de temporada:  
a) Els aliments, productes i/o ingredients utilitzats en l'elaboració dels menús seran, com a mínim en un 15 % en pes, d'agricultura ecològica, acreditats i certificats conforme als segells del Consell de la Producció d'Agricultura Ecològica de València (CAECV) o altres de caràcter similar.  
b) Els aliments, productes i/o ingredients de producció ecològica utilitzats en l'elaboració dels menús seran variats quant a la tipologia: cereals, llegums, hortalisses, fruita fresca i productes d'origen animal. Per al càlcul del percentatge en pes previst en l'apartat anterior, es realitzarà un càlcul global del conjunt dels grups d'aliments.  
  
c) Les fruites, verdures i hortalisses hauran de ser fresques (producte no congelat, ni que haja patit processos d'ultracongelació) i de temporada, almenys en un 50 % en pes. Per a facilitar el disseny dels menús, la conselleria competent en matèria d'agricultura i medi ambient disposa d'un calendari de referència amb les varietats corresponents i recomanades en cada estació, pròpies de la dieta mediterrània, en la Comunitat Valenciana: https://comunica.gva.es/es/detalle'id=730815270&site=231241097.  
d) Fruites, hortalisses i verdures: es presentaran netes i sanes, sense peces ni parts danyades o colpejades, sense restes de terra, pedres, llimacs o cucs.  
e) Les fruites, verdures i hortalisses, per motius de sostenibilitat social i ambiental i de mitigació del calfament global, hauran de ser adquirides als productors primaris de proximitat i canals curts de comercialització. La quantitat de fruites, verdures i hortalisses de proximitat serà, en pes, d'almenys un 50 %.  
f) Els derivats lactis d'elecció seran iogurt, quallada i brull, sense sucre ni edulcorants afegits. Estan permesos les postres i begudes homòlogues als lactis, elaborades amb aliments d'origen vegetal, sense sucres ni edulcorants afegits.  
g) Els ous servits seran dins de la numeració 0-2.  
h) Pa integral, cereals o els seus derivats preferentment integrals. Aquests seran sense sucres ni edulcorants artificials afegits.  
  
2. Prohibició d'aliments i begudes no saludables.  
En els àmbits d'aplicació de l'activitat, no es permetrà aliments i begudes que complisquen les següents característiques:  
a) Caramels, confits i llepolies.  
b) Brioixeria industrial rica en hidrats de carboni (superior al 49 %), amb alt contingut en greix (superior al 16 %) i amb elevada aportació energètica (superior a 400 quilocalories per cada 100 grams). Aquest criteri no s'aplicarà per a aliments que no continguen sucres afegits ni edulcorants artificials.  
c) Productes d'aperitiu i similars, fregits, elaborats a base de farines de cereals, creïlles o cotnes de porc.  
d) Begudes refrescants i altres begudes que continguen una quantitat superior a 5 grams per cada 100 ml de producte de sucres afegits. Aquest criteri no s'aplicarà a l'orxata de xufa.  
e) Begudes amb un contingut de cafeïna superior a 150 mg/l.  
Únicament es permetrà productes envasats que complisquen els següents criteris nutricionals:  
a) No contindran més de 200 quilocalories per porció envasada. Aquest límit no s'aplicarà als formatges, oli d'oliva, mantega, llegums, fruita seca i llavors crues o torrades, fruita dessecada, conserves de peix, xocolate (mínim 70 % de cacau), cereals i derivats.  
  
b) No contindran més de 7,8 grams de greix total per porció envasada. Aquest límit no s'aplicarà a la llet sencera, iogurts, altres llets fermentades i formatges; a la fruita seca crua o torrada; ni a l'oli d'oliva i mantega.  
c) No contindran més de 2,2 grams de greixos saturats per porció envasada. Aquest límit no s'aplicarà a la llet sencera, iogurts, altres llets fermentades i formatges; a la fruita seca crua o torrada; ni a l'oli d'oliva i mantega.  
d) No contindran greixos totalment o parcialment hidrogenats, a excepció dels continguts naturalment en els aliments lactis i carnis.  
e) No contindran més de 5 g de sucres afegits o lliures per porció envasada. No s'aplicarà als aliments amb un contingut en sucre naturalment present superior a les quantitats indicades en aquest apartat (fruites i hortalisses que no continguen sucres afegits). En la llet i productes lactis no es comptabilitzarà, a l'hora d'aplicar aquest límit, el sucre naturalment present en la llet (lactosa) que aproximadament correspon a 4,8 g/100 ml.  
f) Contindran un màxim de 0,5 g de sal (0,2 g de sodi) per porció envasada.  
g) Els valors anteriorment referits per envàs o porció es refereixen a envasos o porcions de 50 grams per a aliments sòlids i de 200 ml en cas de líquids.  
  
3. Sostenibilitat i respecte amb l'entorn  
A) Reducció dels residus i petjada ecològica.  
Els operadors que participen en l'execució d'aquesta activitat hauran de garantir:  
a) L'adequat reciclatge i la correcta separació entre la porció orgànica i la de la resta dels residus generats en els centres en els quals es preste el servei.  
b) Que el parament d'un sol ús només podrà utilitzar-se en cas que es realitzen menjades fora dels espais destinats per a menjar en els centres descrits en l'àmbit d'aplicació.  
c) La promoció de l'adquisició de productes amb el mínim d'embalatge possible, procurant que siguen reutilitzables pel proveïdor i estiguen fets de materials biodegradables, fusta o cartó, amb Certificat Forestal Sostenible.  
B) Reducció del desaprofitament i aprofitament d'aliments.  
Els operadors que gestionen els serveis i el centre educatiu actuaran de manera preventiva per a evitar el desaprofitament alimentari en totes les fases del servei.   
  
  
  
ANNEX III  
Centres designats per a desplegar l'activitat del programa  
  
Codi Nom del centre Localitat Crèdit  
3010193 CEIP EMILIO VARELA ALACANT 7.500,00 €  
3016183 CEIP ISLA DE TABARCA ALACANT 7.500,00 €  
3011057 CEIP MONTE BENACANTIL ALACANT 7.500,00 €  
3001854 CEIP ÓSCAR ESPLÁ ALACANT 7.500,00 €  
3000710 CEIP SAN ROQUE ALACANT 7.500,00 €  
3009968 EI EL TOSSALET ALACANT 7.500,00 €  
3010211 CEIP GABRIEL MIRÓ BENIDORM 7.500,00 €  
3003048 CEIP LEONOR CANALEJAS BENIDORM 7.500,00 €  
3012268 CEIP BERNAT DE SARRIÀ CALLOSA D'EN SARRIÀ 7.500,00 €  
3003942 CEIP PÁRROCO FRANCISCO MAS CREVILLENT 7.500,00 €  
3004338 CEIP SAN FRANCISCO DE ASÍS DOLORES 7.500,00 €  
3003565 CEIP RAFAEL ALTAMIRA EL CAMPELLO 7.500,00 €  
3012074 CEIP VIRGEN DE LA SALUD ELDA 7.500,00 €  
3011069 CEIP MIGUEL HERNÁNDEZ ELX 7.500,00 €  
3007200 CEIP FERNANDO DE LOACES ORIHUELA 7.500,00 €  
3007251 CEIP VIRGEN DE LA PUERTA ORIHUELA 7.500,00 €  
3016080 CEIP PLAYAS DE ORIHUELA ORIHUELA - DEHESA DE CAMPOAMOR 7.500,00 €  
3007509 CEIP SAN BARTOLOMÉ ORIHUELA - SAN BARTOLOME 7.500,00 €  
3008198 CEIP GLORIA FUERTES SAN MIGUEL DE SALINAS 7.500,00 €  
3009154 CEIP SANTA TERESA VILLENA 7.500,00 €  
07310641 CEIP CARDENAL TARANCÓN BORRIANA 7.500,00 €  
73593521 CEIP MESTRE VICENT ARTERO CASTELLÓ DE LA PLANA 7.500,00 €  
33498905 CEIP SAN AGUSTÍN CASTELLÓ DE LA PLANA 7.500,00 €  
62130733 CEIP DEAN MARTÍ ORPESA 7.500,00 €  
98195206 CEIP LA MEDITERRÀNIA ORPESA 7.500,00 €  
88386745 CEIP JAUME I VINARÒS 7.500,00 €  
42915243 CEIP LA MURTERA ADOR - PALMA DE GANDIA 7.500,00 €  
55697906 CEIP NUESTRA SEÑORA DEL CARMEN ALDAIA 7.500,00 €  
49396649 CEIP ORBA ALFAFAR 7.500,00 €  
70859561 CEIP FERNANDO DE LOS RÍOS BURJASSOT 7.500,00 €  
39227781 CEIP PARE GUMILLA CÀRCER 7.500,00 €  
17317463 CEIP NUESTRA SEÑORA DEL AMPARO EL REAL DE GANDIA 7.500,00 €  
12911242 CEIP CERVANTES GANDIA 7.500,00 €  
13808350 CEIP ROÍS DE CORELLA GANDIA 7.500,00 €  
24517117 CEIP SAN FRANCISCO DE BORJA GANDIA 7.500,00 €  
47499879 CEIP SANT MIQUEL LLÍRIA 7.500,00 €  
23239348 CRA LA SERRANÍA LOSA DEL OBISPO 7.500,00 €  
60109263 CEIP LLUÍS VIVES OLIVA 7.500,00 €  
78754128 CEIP LA SOLANA ONTINYENT 7.500,00 €  
04560594 CEIP LA COMA PATERNA 7.500,00 €  
67107480 CEIP MIGUEL DE CERVANTES PATERNA 7.500,00 €  
81484878 CRA BENAVITES-QUART DE LES VALLS QUART DE LES VALLS 7.500,00 €  
52431830 CRA ALFAUIR-RÒTOVA RÒTOVA 7.500,00 €  
79154477 CEIP JUAN XXIII TORRENT 7.500,00 €  
59932496 CEIP LOPE DE VEGA TORRENT 7.500,00 €  
02131162 CEIP SAN JUAN BAUTISTA TORRENT 7.500,00 €  
95842325 CEIP VIRGEN DEL ROSARIO TORRENT 7.500,00 €  
94961146 CEIP AUSIÀS MARCH VALÈNCIA 7.500,00 €  
03022005 CEIP BALLESTER FANDOS VALÈNCIA 7.500,00 €  
67435551 CEIP JUAN MANUEL MONTOYA VALÈNCIA 7.500,00 €  
06981522 CEIP NUESTRA SEÑORA DEL CARMEN VALÈNCIA 7.500,00 €  
 Total 382.500,00 €